De stejle, sandede skrænter ved Råbjerg Mile er som regel forbeholdt dem, der er let til bens. Men i denne uge har gangbesværede og kørestolsbrugere også haft mulighed for at se udsigten fra toppen af den enorme vandreklit. For 11. år i træk har naturvejleder Villy Hansen nemlig fået lagt køreplader ud i Råbjerg Mile, så alle har adgang til klitten for en stund. - Råbjerg Mile er noget, alle bør kunne se og besøge med jævne mellemrum i deres liv. Også dem, som ikke er så letgående som os, siger Villy Hansen om sit initativ. Og der er ingen tvivl: Uden kørepladerne ville folk på krykker og i kørestol ikke have nogen mulighed for at besøge Råbjerg Mile. Derfor er det så meget desto vigtigere, at de har chancen i denne uge. - Det betyder meget, siger Annette Lyndrup og Helle Nielsen, der har taget turen mod toppen af milen. Det samme mener Inger Mellergaard, som nyder at kunne besøge vandreklitten. - Jeg troede aldrig, jeg skulle komme herop igen, siger Inger Mellergaard. Om kørepladerne bliver lagt på plads igen for 12. år i træk næste sommer, tør naturvejleder Villy Hansen ikke love. - Men jeg håber, siger han.

Referat:
For 11. år i træk har en naturvejleder fået lagt køreplader ud ved Råbjerg Mile, så gangbesværede får adgang til naturattraktionen.